পরিসংখ্যান ঘেটে দেখা যাচ্ছে টেস্টে এ নিয়ে টানা ৭ম ইনিংসে ১৭০-এর নিচেই গুটিয়ে গেছে বাংলাদেশ! এ বছরের শুরুতে চট্টগ্রামে শ্রীলঙ্কার বিপক্ষে ৫১৩ রান করার পর এখনও ১৬৮-এর বেশি এক ইনিংসে করা হয়নি বাংলাদেশের। এমনকি এসময়ের ভেতর মাত্র ৪৩ রানেও অল আউট হওয়ার রেকর্ড আছে বাংলাদেশের। এর ফলে খেলা দেখতে সিলেট আন্তর্জাতিক স্টেডিয়ামের দর্শকদেও খেলা ভুলে বিনোদন খুঁজে নিতে হয় কুকুরের কাছে। ভুল পড়ছেন না। প্রথম দিনে নিরাপত্তার ফাঁক গলে কিশোর সমর্থকের ঢুকে পড়ার পর কাল মাঠে ঢুকে পরেছিল দিগভ্রান্ত এক সারমেয়। বাংলাদেশের ব্যাটিংয়ের সময় হঠাৎ দুপুর ১টা ১৫ মিনিটে দেখা যায় দুই পক্ষের খেলোয়াড়েরা ঠাঁয় দাঁড়িয়ে আছেন। আম্পায়াররাও নির্বিকার। খেলা বন্ধ করে সবার দৃষ্টি একদিকে। এমন সময় ক্যামেরার চোখ খুঁজে পেল এমন পরিস্থিতির কারণ। মাঠে ঢুকে পড়েছে একটি কুকুর। গ্যালারি ভর্তি দর্শকের চিৎকারে উদভ্রান্ত প্রাণীটি কোন দিকে যাবে ঠিক বুঝে উঠতে পারছিল না। ছুটোছুটি করছিল এদিক-সেদিক। এমন সময় ফিল্ডিং করা জিম্বাবুয়ের খেলোয়াড় কুকুরটিকে তাড়া করে বাউন্ডারির বাইরে বের করে দেন। এরপর আবারো শুরু হয় খেলা। তবে টানা দুই দিনে সিলেটের নিরাপত্তা ব্যবস্থায় এমন ত্রুটি প্রশ্নবিদ্ধ করে দিয়েছে বিসিবি ও স্থানীয় ক্রীড়াঙ্গনকেও।